Jun je i upravo je pala jaka kiša,
i nebo se ispunjava bićima koja obično ne očekujemo da budu tu.
Na prvi pogled, moglo bi da se radi o uznemirujućem prizoru.
Međutim, za srećne mužjake i ženke Solenopsis invicte,
koje inače znamo kao vatrene mrave, danas je dan za romansu.
Radi se o svadbenom letu,
kada na hiljade reproduktivno sposobnih mužjaka i ženki mrava,
koji se nazivaju dronovima, poleću prvi i poslednji put.
Međutim, čak i za uspešne mužjake koji uspeju da izbegnu krilate grabljivice,
ove bahanalije parenja će da budu smrtonosne.
A za uspešno oplođenu ženku, njen posao tek počinje.
Obezbedivši doživotne zalihe sperme od svog preminulog partnera,
naša nova matica sada mora sama da osnuje čitavu koloniju.
Spustivši se na tlo,
ona traga za odgovarajućim mestom za izgradnju svog gnezda.
Idealno bi bilo da nađe meku zemlju koju je lako kopati -
poput obrađene zemlje koju je već poremetila ljudska aktivnost.
Čim pronađe savršeno mesto, čupa svoja krila -
stvarajući ispupčenja koja uspostavljaju njen plemićki status.
Potom ona počinje da kopa podzemni tunel koji se završava odajom.
Ovde matica počinje da nosi jaja, oko deset dnevno,
a prve larve se legu u roku od jedne nedelje.
Tokom naredne tri nedelje,
nova matica se oslanja na posebnu seriju neoplođenih jaja
kako bi hranila sebe i svoje potomstvo,
gubeći polovinu telesne težine tokom tog procesa.
Srećom, nakon dvadesetak dana,
ove larve odrastaju u prvu generaciju radnika,
spremnih da tragaju za hranom i održavaju svoju omršavelu maticu.
Njene kćerke moraju, pak, brzo da rade -
hitno je povratiti dobro zdravlje majke.
U blizini,
desetine susednih matica grade sopstvene mravlje armije.
Ove kolonije su do sada mirno živele jedne blizu drugih,
međutim, čim se pojave radnici,
pojava poznata kao pohara potomaka počinje.
Radnici iz gnezda udaljenih i do nekoliko metara
počinju da kradu mlade našoj matici.
Naša kolonija se sveti,
međutim, novi talasi napadača sa još veće udaljenosti
savladavaju radnike.
Za nekoliko sati, napadači su uzeli celokupnu zalihu potomaka od naše matice
i odneli ih u obližnje gnezdo -
a matičine preživele kćerke je napuštaju.
Koristeći poslednju šansu za opstanak,
matica prati stazu napadača do pobedničkog gnezda.
Odbija napade drugih matica gubitnica kao i radnika čuvara gnezda,
probijajući se do vrha hrpe potomaka.
Njene kćerke pomažu majci da uspe tamo gde druge matice nisu -
da porazi vladajuću kraljicu i preuzme hrpu potomaka.
Vremenom, svi ostali izazivači gube,
sve dok samo jedna matica - i jedna hrpa potomaka - ostane.
Sada, predsedavajući nekoliko stotina radnika u susednom najvećem gnezdu,
naša pobednička matica počinje da pomaže koloniji u njenom primarnom cilju:
razmnožavanju.
U narednih nekoliko godina, kolonija jedino proizvodi sterilne radnike.
Međutim, čim im populacija premaši oko 23 000 jedinki,
menjaju smer.
Od sad, svakog proleća
kolonija će da proizvodi plodne dronove mužjake i ženke.
Kolonija izleže ove krupnije mrave tokom ranog leta
i vraća se proizvodnji radnika tokom jeseni.
Nakon jakih kiša, ovi dronovi kreću ka nebesima
i šire gene svoje matice i do nekoliko stotina metara niz vetar.
Međutim, kako bi doprinela ovim godišnjim bahanalijama parenja,
kolonija mora da nastavi da bude uspešna kao jedan ogromni superorganizam.
Svakog dana, mladi mravi hrane maticu i paze na potomstvo,
dok stariji radnici tragaju za hranom i brane gnezdo.
Kada uljezi napadnu,
ovi stariji ratnici ih odbijaju upotrebom otrova.
Nakon kiša, kolonija se sakuplja,
koristeći vlažnu zemlju da proširi gnezdo.
A kada razorne poplave potope njihov dom,
sestre se spajaju i stvaraju ogroman živi splav -
koji nosi njihovu maticu na bezbedno mesto.
Međutim, bez obzira na njenu otpornost,
život kolonije mora da se okonča.
Nakon oko osam godina, našoj matici ponestaje sperme
i ona više ne može da nadomesti izumrle radnike.
Populacija u gnezdu se osipa i vremenom
ih preuzima susedna kolonija.
Vladavina naše matice je gotova, ali njeno genetsko nasleđe opstaje.